Premierul Marcel Ciolacu a avut o discuție cu fostul mare internațional Gică Popescu asupra proiectului prin care se vor finanța de la stat academiile de fotbal, dar și cluburile sportive, în așa fel încât fotbalul românesc să redevină competitiv.
"Finanțarea academiilor și cluburilor de fotbal, dar și a sportului, în general, se află în topul priorităților mele în calitate de consilier pe probleme de sport în cadrul Guvernului.
Am discutat cu premierul Marcel Ciolacu despre noi modalități și reglementări cu privire la finanțarea sportului, pentru ca mai multe cluburi să poată primi sprijin financiar în viitorul apropiat.
Mă bucur că, după un proiect grandios precum Campionatul European desfășurat la București, ne aflăm în fața unui nou proiect extrem de important pentru viitorul sportului din România.", scrie Gică Popescu.
La rândul său, Marcel Ciolacu i-a promis lui Gică Popescu că are susținerea sa totală pentru acest proiect.
"Alături de un mare campion! Îl voi susține total pe Gheorghe Popescu în proiectul său pentru fotbalul și sportul românesc.", a spus Marcel Ciolacu.